03𥴊仔店 蔡櫻華

細漢的時陣，媽媽定定𤆬(tshuā)我去揣蹛佇鹽埕埔的外公。外公開𥴊(kám)仔店，外口有掛一塊鴨綠色而且淡薄仔落(lak)漆的『菸酒專賣』圓形鐵牌仔。光映映(iànn) 的店內啥物攏有咧賣，厝邊隔壁煮菜的時無鹽、無豆油， 攏會叫厝裡的囡仔走來買。𥴊仔店內底囡仔愛食的四秀仔嘛真濟：『橡皮糖』、『巧克力球』、金含(kâm)、鹹酸甜、茶仔粉……。每擺外公問我：「阿華，欲食糖仔無？」我攏會真歡喜大聲喝講：「好啊！」媽媽會共我擋，講彼是外公欲提來賣的，外公總是笑講：「無要緊啦！囡仔愛食就予伊食，無差彼幾箍銀啦！」這个時陣媽媽就會佇邊仔踅踅唸講外公傷倖(sīng)孫仔，外公干焦笑笑摸我的頭。我因為有糖仔通食，感覺真滿足，心內嘛希望家己大漢的時陣會使佮外公仝款開一間𥴊仔店，予我的孫仔有糖仔通食。

彼个時陣𥴊仔店真時行，干焦外公厝附近就有兩三間，我佮小弟、阿芬猶有潘的攏會走去外公厝後彼條巷仔的𥴊仔店買『養樂多冰』，熱天食真正是透心涼，予人心花開。嘛會行到鹽埕國小閣過去的巷仔內的𥴊仔店抽獎，若是提著『集字獎』，仝款的字總是鬥袂峇(bā)，一直鬥袂著『美』、『少』、『女』、『戰』、『士』抑是『閃』、『電』、『霹』、『靂』、『車』。每擺對外公遐勍(khiang)來的銀角仔，總是投資佇彼註死永遠抾袂著的第五字。

我嘛真佮意去彼間𥴊仔店買物。有時共頭家娘講我欲十粒糖仔，伊就會對櫥仔頂提紅蓋的桶仔落來，蓋拍開， 對內底提糖仔，一粒一粒囥佇我充滿期待的手內，我心肝內嘛綴咧算，一粒、兩粒……佇我的手內疊一个細粒山， 然後我就足歡喜共糖仔囥入去褲袋仔內底，撏(jîm)十箍予頭家娘。𥴊仔店外口有一台大冰櫥，內底有真濟枝仔冰， 我佮小弟躡(neh/nih)跤尾，共頭直欲栽入去冰箱內揀想欲食的冰。嗯(ngh) ！梅仔的看起來真好食，啊毋過芋仔嘛袂䆀呢！「正陽，你買梅仔我買芋仔，按呢就攏食會著矣！」做姊姊的我就按呢壓霸替小弟決定，然後那行那食轉去厝。

去外公兜厝邊的𥴊仔店買物件變成我永遠袂袂記得的童年回憶。